《和曾宏父告别兼简幕属》
宋代·张守

奉诏辞北阙，把麾到南州。向来政已拙，老去语更偷。

条教虽屡下，疮痍何时瘳。犹喜豺虎息，稍解圣主忧。

英英幕中彦，红蕖汎清流。袖手听婉画，药石兼珍羞。

衰迟樗栎姿，万一桑榆收。吾人南丰秀，未应仄席求。

飘泊乘别车，惠然肯来游。周旋见家规，会合非人谋。

清诗日砻琢，不厌枯肠搜。束书赴嘉招，掉臂不我留。

我无青玉案，何以报所投。从兹谢泪洳，龙门看吞舟。

作者简介：（1084—1145）常州晋陵人，字子固，一字全真，号东山居士。徽宗崇宁二年进士。擢监察御史。高宗建炎初上防淮渡江利害六事，主张恢复中原，反对画江自守。历御史中丞、翰林学士、同签书枢密院事。四年，除参知政事。未几罢知绍兴府，改福州。六年，复参知政事，兼权枢密院事。后历知婺州、洪州、建康府。卒谥文靖。有《毗陵集》。